人日同弟姪會賈夷叔遊射東園和仲馮以退之弄字韵次用
作者：劉攽
朝代：宋

paragraphs: 宦情本羈旅，節物猶戲弄。
欻見林下風，初開水濱凍。
登高舉遺俗，剪綵隨衆用。
暄和暢四體，杖履率羣從。
觴酒從我來，林塘復君共。
捷奕判死生，勁弓嚴縱送。
新荑綴高柳，潛穎發枯葑。
天空雁相喜，泉潔魚始縱。
馳光若漫漫，來事常傯傯。
君看飛雲陰，既去不可重。